गोदान दिल्ली , 9 अक्टबर : थांनाय माखासे साननिफ्रायनो गोब्राब बेरामाव गोग्लैनानै मिरुनि मन्थ्रि रामबिलास पासवानआ 8 अक्टबरखालि जोबथा हां बोयो । देहायाव नुजाथिनाय बेरामखौ फाहामथाय होनो थाखाय दिल्लीनि एस्कर्ट मुंनि देहा फाहामसालियाव बिथांखौ थिसन्नाय जादोंमोन । नाथाय बृहस्पतिबारखालि मिरु मन्थ्रि रामबिलास पासवानआ फाहामथाय लानायनि गेजेरावबो देहा हालोदा मोजाङाव फैफिनैनि सोलायै गाज्रिसिन जानायाव जोबथा हां बोयो होन्नानै फिसाज्ला सिराग पासवानआ बे बाथ्राखौ मिथिहोयो । मख'नो गोनांदि 74 बोसोर बैसोनि गागि राजखान्थिगिरि रामबिलास पासवानआ गावनि देहायारि जेंना नुजाथिबोनायाव बिखौ देहा फाहामसालियाव थिसननाय जादोंमोन आरो साबसिन देहा फाहामथाय होनायनि थांखिजों 2 अक्ट'बरखालि एम्सआव थिसननानै हार्ट सार्जारी खालामनाय जादोंमोन । सुलुंनि बादिब्ला रुंसारि पासवानआ नैथि खेब हार्ट सार्जारी खालामजादों । बिनि सिगांबो देहानि बाइपास सार्जारी खालाम जाखांबायमोन । रुंसारि रामबिलास पासवाननि जिउ खहा जानायाव गाहाय मन्थ्रि नरेन्द्र मदि , न'खर अमित शाह आरो रैखाथि मन्थ्रि राजनाथ सिंआ बिनि फिसाज्ला सिराग पासवानजों थोंजोङै जानबुंनि गेजेरजों सावरायना मिरुनि मन्थ्रिआ रुंसारि जानायनि सायाव खौरां लाहरनानै गोथौ दुखु मोननाय फोरमायहरदों । मखनो गोनांदि 1946 मायथाइनि 5 जुलाइखालि खगरिया जिल्लायाव सिङाव मोनसे दलित नखराव जोनोम मोनदोंमोन रामबिलास पासवानआ । सोलोंथायखौ बुन्देलखण्ड मुलुगसोलोंसालि झान्सिनिफ्राय एम ए आरो पाटना मुलुगसोलोंसालिनिफ्राय एल एल बि डिग्रीखौ लानो हादोंमोन । बेनि उनाव गोजौ सोलोंथाय लानायजों लोगोसे रामबिलास पासवानआ 1969 मायथाइयाव गिबि खेब बिहारनि राज्यो सभा बिसायखथियाव जथाय ससियेलिस्ट पार्टिनिफ्राय बिजाथि महरै बिसायख'जायो । 1977 मायथाइयाव लक' सभा बिसायख'थियाव पासवानआ जनता पार्टिनि बिजाथि महरै सायख' जायो । बिनि उनाव 1982 मायथाइयाव लक' सभा बिसायखथियाव नैथि खेब देरहानो हाबावदोंमोन । 1983 मायथाइयाव रामबिलास पासवानआ दलित सेना हान्जा दाफुंनानै 1989 मायथाइयाव थामथि खेब एम पि महरै सायख'जाबावो । बेनि उनाव 1996 मायथाइयाव फिन लक' सभा बिसायखथियाव देरहानो हाबावो आरो 2000 मायथाइयाव रामबिलास पासवानआ जनता दल इउनाइटेडनिफ्राय आलादा जानानै लक जन सक्टि पार्टिखौ दाफुङो । बेनि उनाव बिथांनि हान्जाया कंग्रेसनि दैदेननाय इउ पि ए सरकारजों थाफानानै मिरु मन्थ्रिनि बिबान सामलायो । पासवानआ मोनसेनि उनाव गुबुन मोनसे गेदेर राजखान्थि हान्जाफोरजों गोरोबनो हानानै 2004 मायथाइयाव फिन लक' सभा बिसायखथियाव देरहानो हाबावो नाथाय 2009 मायथाइनि बिसायखथियाव पासवानआ जेननो गोनांबो जादोंमोन । 2010 आगस्ट दानाव बिहार राज्यो सभानिफ्राय एम पि महरै फिन सायख'जानानै दासिम गाहाय मन्थ्रि नरेन्द्र मदिनि दैदेननाय एन डि ए सरकाराव थाफानानै मिरु मन्थ्रिनि बिबानखौ सामलायबाय थानाय समनि गेजेरावनो देहायारि जेंनायाव गोग्लैनानै फाहामथाय लानाय समावनो जोबथा हां बोयो । रुंसारि रामबिलास पासवाननि हादरनि राजखान्थि फोथाराव गोलाव बोसोर थाबोनानै हादरनि थाखाय जिउनि खावसे बाहागोखौनो बाउसोमनाय आरो सिबिथाय होलांनाया हादोरनि गेजेराव मोनसे रायखांजाथावना जानानै थालांबाय । भारतनि गुबुन सासे गागि राजखान्थिगिरि महरै गावखौनो सिनायथि होनो हानाय रामबिलास पासवाननि रुंसारि जानायाव हादोरगिरिनिफ्राय लानानै गुबुन गुबुन राजखान्थि हान्जाफोरनि दैदेनगिरिफोराबो गोथौ दुखु मोननाय फोरमायदों । 
मिरुनि मन्थ्रि रामबिलास पासवानआ 74 बोसोर बैसोयाव रुंसारिजाबाय